Windows 98

Windows 98 (koodnimega Memphis) on graafilise kasutajaliidesega operatsioonisüsteem, mille Microsoft andis välja 25. juunil 1998. Windows 98 on Windows 95 järglane. Mõlemad on hübriidsed 16/32-bitised monoliitsed MS-DOS-il põhineva buudilaaduriga tooted. Windows 98-le järgnes 14. septembril 2000 Windows Me. Algselt plaanis Microsoft lõpetada Windows 98 toe 16. jaanuaril 2004, kuid süsteem oli siis endiselt suhteliselt populaarne: maist detsembrini 2003 loendas Thecounter.com 40% kasutajaid Windows 98-l, 30% Windows 2000-l ja 19% Windows XP-l; lisaks teostati 2003. aastal rohkem kui 25% Google'i otsingutest Windows 98-l, mistõttu pikendati tuge kuni 11. juulini 2006, kui lõppes ka Windows Me tugi.[viide?] DOS-il põhinevatest süsteemidest peetakse Windows 98-t tavaliselt parimaks. Windows Me ei ole nii stabiilne, mis ilmneb siiski vaid üksikute riistvara ja tarkvara konfiguratsioonide korral. MS-DOS on integreeritud tervikusse ja nagu Windows 95-s, nii ka Windows 98-s jäi DOS-i põhiliseks ülesandeks vaid süsteemikäivitus.[viide?] Windows 98-t on kaks versiooni: esialgne väljalase ja Windows 98 SE (Second Edition ehk teine väljalase). Windows 98 on esimene MS-DOS-põhine operatsioonisüsteem, mis juba oma põhiinstallatsioonis on läbi ja lõhki 32-bitine: erinevalt Windows 95-st enam üksikuid mooduleid ja taustaprogramme 16-bitises režiimis ei käivitata. Seetõttu töötavad mõned vanemad DOS-programmid Windows 98-s aeglasemalt kui Windows 95-s.[viide?] Uuendusteks olid parem AGP ja USB tugi. Mõlemad olid juba Windows 95 B-väljalaskes, kuid USB tugi on seal nii vigane, et enamik draivereid end alles Windows 98-s installida lasevad. Suuremad kui 2 GB kõvakettad on FAT32-failisüsteemiga (need olid samuti Windows 95 B-väljalaskes).[viide?] Osa vahendeid, mida saab Windows 95-s Internet Explorer 4.0 versiooniga lisada, on Windows 98-sse juba integreeritud, näiteks Internet Exploreri integreerimine kasutajaliidesesse, Active Desktop, tõhusam Windows Explorer, UNC (Uniform/Universal Naming Convention – aadressidele ja võrguarvutitele saab aadressiribalt juurde pääseda).[viide?] Kuna Windows 95-ga sarnaseid funktsioone oli päris palju, levis SE-väljalaske ilmumiseni kriitikat, et Windowsi on liiga vähe arendatud ja uus operatsioonisüsteem on peamiselt turunduslikel põhjustel turule toodud.[viide?] Lisaks ilmnesid esimeses väljalaskes stabiilsuse ja ühilduvuse probleemid. Neid võis aimata juba operatsioonisüsteemi lõppversiooni esitlusel 1998, kui Bill Gatesi kaasesineja tõi täiendavat riistvara ühendades paha aimamata esile sinise surmaekraani. Windows 98 võlgneb oma edu eest tänu suuresti Windows 98 SE-le (teisele väljalaskele), mis avaldati 10. juunil 1999. Ehkki SE ei olnud oma eellasele tasuta kättesaadav uuendus, saatis seda ikkagi suur müügiedu, kuna esimese väljalaskega võrreldes sisaldas see otsustavaid täiendusi, mis on tänapäevalgi tähtsad. Muuhulgas sisaldas see täiustatud USB-toetust ja olulisi täiendusi võrgutoetuses, näiteks Internetiühenduse jagamine (Internet Connection Sharing), mis võimaldas kohtvõrgus korraga mitmel arvutil läbi NAT-i ühte internetiühendust kasutada. See vahend oli millegipärast probleemne, keeruline tööle panna ja ebastabiilne.[viide?] Teises väljalaskes sisaldus ka parandus mälu ülevoolu probleemile, mille pärast kukkus enamik Windows 98 esimese väljalaske süsteeme kokku, kui need 48 tunniks tööle jäid. Sellele lasti Windows Update kaudu eraldi veaparandus välja.[viide?] Teiste vahendite ja programmide seas vahetati välja Internet Explorer 4.0 oluliselt kiirema ja kergema Internet Explorer 5.0 vastu, millest sai veebibrauserite turuliider. Uuendusteks olid DirectX 6.1, Windows Media Player 6.1, NetMeeting 3.0, Microsoft Installer (MSI) ja integreeritud toetus DVD-ROM-ajamitele. Suuremat osa sellest sai mõlemal versioonil versiooniuuendustega täiendada. Paljud programmid aga ei lase end esimesele väljalaskele installida, isegi kui see kõigi süsteemiuuendustega suudaks neid toetada.[viide?] Edasiarendusi sai kasutajaliides, mille paljusid elemente on näha hilisemas Windows 2000-s ning Windows XP-s ja Vistas. Täienenud on riistvara toetus ja uuendatud süsteemihaldust.[viide?] ScanDisk on väike programm, mis kontrollib, ega kõvakettal esine tõrkeid ja vigu. Windows 98-s muutus ScanDiski töölepanek süsteemikäivituse ajal kohustuslikuks pärast mis tahes taaskäivitust, mis toimus operatsioonisüsteemi normaalse kinnipanekuta (tavaliselt toitekatkestus).[viide?] Kettadefragmentor aitab osade kaupa kõvakettale salvestatud failid kirjutada failisüsteemis järjest. Sellega kiireneb failide lugemine ja kirjutamine ning kiireneb süsteemi käivitamine. Kettadefragmentor pärineb Symanteci Norton DiskDoctorist.[viide?] Microsoft Windows 98-le saab installida DirectX 9.0 C versiooni.[viide?] Viimane Internet Exploreri versioon, mis toetas Windows 98-t, oli Internet Explorer 6 SP1. Parmar, Mayank (25. juuni 2018). "Microsoft's Windows 98 was released 20 years ago today". Windows Latest (Ameerika inglise). Vaadatud 17. jaanuaril 2023. "What is Windows ME?". www.computerhope.com (inglise). Vaadatud 17. jaanuaril 2023. "Windows 98 Second Edition". WinWorld. Vaadatud 17. jaanuaril 2023. BBC uudis, juhtumist on olemas ka video